晁补之
遐观栖辞
窘墙堵之伏潜兮，登斯栖以遐观。
匪吾居之为隘兮，乾坤曶其盂盘。
仰攀甍而拊楯兮，宇旷旷而益宽。
彼何大而能舒兮，吾何眇而莫闲。
霜肃垄而木枯兮，潦收窦而泽干。
蓬鸣野而相追兮，呑海水而天寒。
左睇兮城闉，右盼兮林坰。
商贾纷其书合兮，陶冶蓊其烟兴。
之罘杳以在东，双柏近而青青。
物暇遽之不同兮，余亦不知其何情。
聊浮游以相羊兮，初怫郁而中清。
彼坱圠之无垠兮，人驹隙之暂更。
道本夷而世险兮，夸夺餍而卒平。
周垣兀其跨衍兮，逝千古于樵耕。
春与秋之不淹兮，岁忽忽其峥嵘。
招摇指于北陆兮，澹黄宫之阳生。
固天道之反覆兮，气默会而孤萌。
朝卷箔而极望兮，稍雾廊而日晶。
及旸景之方中兮，晞余发乎南荣。
浮云起而景翳兮，四暝合而覩星。
风摵摵而感轩兮，雀啾啾而赴楹。
收百为以清虑，施余裯而榻横。
漠汹汹而非声兮，邈冉冉而非征。
形欺魄而若存兮，神无亏而靡成。
目瞳垅而罔觌兮，坐待日之方升。
夜寥寥而未央兮，羌不寐而无营。